Dôvodová správa
Všeobecná časť

     	Návrh zákona, ktorým sa mení a dopĺňa zákon č. 2/2005 Z. z. o posudzovaní a kontrole hluku vo vonkajšom prostredí a o zmene zákona Národnej rady Slovenskej republiky č. 272/1994 Z. z. o ochrane zdravia ľudí v znení neskorších predpisov v znení zákona č. 461/2008 Z. z. a o zmene zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov sa predkladá ako iniciatívny materiál Ministerstva zdravotníctva SR.
	Cieľom navrhovaného právneho predpisu je odstránenie problémov vyplývajúcich       z niektorých ustanovení zákona č. 2/2005 Z. z. o posudzovaní a kontrole hluku vo vonkajšom prostredí a o zmene zákona Národnej rady Slovenskej republiky č. 272/1994 Z. z. o ochrane zdravia ľudí v znení neskorších predpisov v znení zákona č. 461/2008 Z. z. (ďalej len „zákon č.  2/2005 Z. z.“) na základe skúseností z bežnej praxe a tiež aktualizácia a upresnenie niektorých ustanovení na základe zmien vykonaných v legislatíve v poslednom období.
	Zákonom č. 2/2005 Z. z. bola do právneho systému SR transponovaná smernica 2002/49/EC Európskeho parlamentu a Rady z 25. júna 2002, ktorá sa týka posudzovania a riadenia environmentálneho hluku.
Uvedený právny predpis ukladá obci s najväčším počtom obyvateľov v aglomerácii vyhlásenej orgánom samosprávneho kraja povinnosť zabezpečiť vypracovanie strategických hlukových máp pre územie aglomerácie. Náklady spojené s vypracovaním týchto máp však podľa § 11 zákona č. 2/2005 Z. z. hradí štát prostredníctvom rozpočtovej kapitoly Ministerstva zdravotníctva SR (prenesený výkon štátnej správy). Vláda Slovenskej republiky na tento účel schválila svojím uznesením č. 894 z 22. septembra 2004 navýšenie výdavkov rozpočtovej kapitoly Ministerstva zdravotníctva SR na zabezpečenie realizácie strategických hlukových máp v rokoch 2005 – 2007 v celkovej výške 70 mil. Sk z rozpočtovej kapitoly Všeobecná pokladničná správa. Získanie finančných prostriedkov prostredníctvom vyššie uvedeného uznesenia však bolo v praxi problematické. Rezort zdravotníctva na základe tohto uznesenia vlády získal len finančné prostriedky vo výške 20 mil. Sk potrebné na uhradenie nákladov na spracovanie strategických hlukových máp v roku 2005. Žiadosť o poskytnutie zvyšnej časti uznesením schválených finančných prostriedkov v rokoch 2006 a 2007 Ministerstvo financií SR zamietlo. Ministerstvo zdravotníctva SR bolo preto nútené vyčleniť prostriedky vo výške 50 mil. Sk z vlastného rozpočtu. Vyššie uvedené skutočnosti znemožňujúce priebežné čerpanie uvedených financií na základe potrieb spracovateľa spomaľovali realizáciu prác spojených s vypracovaním strategických hlukových máp, čo v konečnom dôsledku ohrozilo tiež včasné splnenie povinností Slovenskej republiky vyplývajúcich zo smernice 2002/49/EC; uvedené je spojené s rizikom sankcionovania Európskou komisiou. Uvedené uznesenie vlády SR finančne pokrývalo len prvú etapu vypracovania hlukových máp (strategická hluková mapa bratislavskej aglomerácie) súvisiacu s § 5 ods. 2 písm. a) zákona č. 2/2005 Z. z., pričom financovanie zvyšných úloh vyplývajúcich z § 5 ods. 2 písm. b) uvedeného zákona, ako aj financovanie akčných plánov ochrany pred hlukom prostredníctvom uznesenia vlády nie je riešené.   
Strategické hlukové mapy sú predovšetkým nástrojom miestnej samosprávy slúžiacim pri strategickom rozhodovaní v území. Financovanie ich vypracovania rezortným štátnym rozpočtom nie je bežné ani v ostatných európskych krajinách. Na základe vyššie uvedených skutočností navrhujeme ustanovenie § 11 zákona č. 2/2005 Z. z. vypustiť.
	Ustanovenie § 27 ods. 1 písm. b) zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov (ďalej len „zákon č. 355/2007 Z. z.“) ukladá fyzickým osobám–podnikateľom a právnickým osobám prevádzkujúcim zdroje hluku, infrazvuku alebo vibrácií povinnosť zabezpečiť ich objektivizáciu a hodnotenie v časovom intervale raz za rok. Objektivizáciu expozície obyvateľov a ich prostredia hluku a vibráciám pritom môžu podľa § 27 ods. 4 zákona č. 355/2007 Z. z. vykonávať len osoby odborne spôsobilé na činnosť podľa § 15 ods. 1 písm. a) tohto zákona. Vyššie uvedené znenie § 27 ods. 1 písm. b) zákona č. 355/2007 Z. z. je výsledkom akceptovania pripomienok vznesených v rámci legislatívneho procesu prípravy tohto zákona, pričom časový interval vykonávania uvedenej povinnosti v pôvodnom návrhu nebol stanovený. Skúsenosti z praxe však vzhľadom na neúmerne vysoký počet zdrojov hluku v porovnaní s počtom držiteľov osvedčenia o odbornej spôsobilosti na meranie hluku v životnom prostredí (cca 60 osôb) poukazujú na nesplniteľnosť takejto požiadavky. Okrem vyššie uvedeného, povinnosť kvalitatívne a kvantitatívne zisťovať zdraviu škodlivé faktory životného prostredia, ktoré pri ich činnosti vznikajú, ukladá fyzickým osobám - podnikateľom a právnickým osobám tiež § 52 ods. 1 písm. c) uvedeného zákona. Vzhľadom na uvedené skutočnosti navrhujeme znenie § 27 ods. 1 zákona č. 355/2007 Z. z. upraviť.        
             
  Navrhovaná právna úprava je v súlade s Ústavou Slovenskej republiky, s právnym poriadkom Slovenskej republiky a s medzinárodnými zmluvami a inými dokumentmi, ktorými je Slovenská republika viazaná.
Uvedený návrh zákona nemá finančný dopad na štátny rozpočet a na rozpočet vyšších územných celkov.
Uvedenie návrhu zákona do praxe zvyšuje nároky na rozpočet obcí zabezpečujúcich vypracovanie strategických hlukových máp a akčných plánov ochrany pred hlukom podľa zákona č. 2/2005 Z. z.; tieto finančné prostriedky môžu obce získavať zo štrukturálnych fondov Európskej únie. 

Doložka zlučiteľnosti 
návrhu zákona s právom Európskych spoločenstiev a právom Európskej únie

1.  Predkladateľ právneho predpisu:
     Ministerstvo zdravotníctva Slovenskej republiky

2.  Názov návrhu právneho predpisu: 
     Návrh zákona, ktorým sa mení a dopĺňa zákon č. 2/2005 Z. z. o posudzovaní a kontrole hluku vo vonkajšom prostredí a o zmene zákona Národnej rady Slovenskej republiky č. 272/1994 Z. z. o ochrane zdravia ľudí v znení neskorších predpisov v znení zákona č. 461/2008 Z. z. a o zmene zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov
       
        3.  Problematika návrhu právneho predpisu: 

a)  je upravená v práve Európskych spoločenstiev 

-  nie je upravená v primárnom práve Európskych spoločenstiev,
- v sekundárnom práve Európskych spoločenstiev je problematika upravená smernicou 2002/49/EC Európskeho parlamentu a Rady z 25. júna 2002, ktorá sa týka posudzovania a riadenia environmentálneho hluku,

b) nie je upravená v primárnom a sekundárnom práve Európskej únie,

c) nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.

      4.  Záväzky Slovenskej republiky vo vzťahu k Európskym spoločenstvám a Európskej únii :

a) lehoty na prebranie smerníc a vypracovanie tabuliek zhody k návrhom všeobecne záväzných právnych predpisov: 18. júl 2004,
b)	konanie proti Slovenskej republike o porušení Zmluvy o založení Európskych spoločenstiev podľa čl. 226 až 228 Zmluvy o založení Európskych spoločenstiev v platnom znení nebolo začaté,
c) 	smernica uvedená v bode 3 písm. a) je čiastočne prebraná v 
- zákone č.  2/2005 Z. z. o posudzovaní a kontrole hluku vo vonkajšom prostredí a o zmene zákona Národnej rady Slovenskej republiky č. 272/1994 Z. z. o ochrane zdravia ľudí v znení neskorších predpisov,
- nariadení vlády Slovenskej republiky č. 43/2005 Z. z., ktorým sa ustanovujú podrobnosti o strategických hlukových mapách a akčných plánoch ochrany pred hlukom v znení nariadenia vlády Slovenskej republiky č. 258/2008 Z. z. 
   
      5.  Stupeň zlučiteľnosti návrhu s právom Európskych spoločenstiev a Európskej únie:   úplný

      6.  Gestor (spolupracujúce rezorty):  Ministerstvo zdravotníctva Slovenskej republiky

Doložka finančných, ekonomických, environmentálnych vplyvov, vplyvov na zamestnanosť a podnikateľské  prostredie

1.	Odhad dopadov na verejné financie
Návrh zákona predstavuje zvýšené nároky na rozpočet obcí zabezpečujúcich    vypracovanie strategických hlukových máp a akčných plánov ochrany pred hlukom podľa § 5 ods. 1 písm. d) zákona č. 2/2005 Z. z., ktoré je možné získať  zo šturukturálnych fondov EÚ.
Presné  vyčíslenie nákladov nie je možné, nakoľko závisí od počtu a veľkosti aglomerácií vyhlásených v budúcnosti orgánmi samosprávneho kraja. Náklady na vypracovanie strategických hlukových máp sa odhadujú približne vo výške 4 € na obyvateľa. Do roku 2012 je aktuálne vypracovanie strategickej hlukovej mapy pre aglomeráciu mesta Košice. Uvedený návrh zákona nemá finančný dopad na štátny rozpočet a na  rozpočet vyšších   územných celkov.

2. 	Odhad dopadov na obyvateľov, hospodárenie podnikateľskej sféry a iných      	právnických osôb
	Návrh zákona nepredstavuje negatívny dopad na obyvateľov, hospodárenie podnikateľskej sféry a iných právnických osôb. Úprava § 27 zákona č. 355/2007 Z. z. zníži finančné náklady podnikateľskej sféry a iných právnických osôb prevádzkujúcich zdroje hluku, infrazvuku a vibrácií v životnom prostredí potrebné na každoročné zabezpečovanie objektivizácie uvedených faktorov.  

3. 	Odhad dopadov na životné prostredie
	Návrh zákona nebude mať dopad na životné prostredie.

4. 	Odhad dopadov na zamestnanosť
	Návrh zákona nepredpokladá dopad na zamestnanosť v Slovenskej republike.

5. 	Analýza vplyvov na podnikateľské prostredie
	Nepredpokladá sa negatívny vplyv na podnikateľské prostredie.

Osobitná časť

K Čl. I:

K bodu 1:
	
	Mení sa ustanovenie týkajúce sa kompetencií v prenesenom výkone štátnej správy v 	súvislosti s čl. I bodom 7 tohto návrhu.

K bodu 2:

Upresňuje sa definícia tichej oblasti v aglomerácii v zmysle smernice 2002/49/EC. Aktualizuje sa znenie poznámky pod čiarou k odkazu 2 v nadväznosti na súčasnú právnu úpravu.
    
K bodu 3:
	
Odstraňuje sa nepresnosť v poznámke pod čiarou k odkazu 5. 

K bodu 4:

Aktualizuje sa znenie  poznámky pod čiarou k odkazu 6 v nadväznosti na súčasnú právnu úpravu. 

K bodu 5:
	
Mení sa znenie ustanovenia § 6 ods. 3, ktorým je fyzickým osobám-podnikateľom a právnickým osobám prevádzkujúcim zdroje hluku v aglomerácii uložená povinnosť poskytovať údaje potrebné na vypracovanie strategických hlukových máp. Účelom novelizovaného znenia je predísť situácii, keď prevádzkovateľ zdrojov hluku nesplní zákonom stanovenú časovú lehotu z dôvodu oneskorenej žiadosti obce. 

K bodu 6:
	
Dopĺňa sa znenie § 7 ods. 3 ukladajúce orgánom samosprávneho kraja kompetenciu
určiť všeobecne záväzným nariadením hranicu aglomerácie pre účely vypracovania strategických hlukových máp. Zmena poskytne možnosť vyjadriť súhlas, resp. nesúhlas s navrhovanými hranicami aglomerácie aj obci s najväčším počtom obyvateľov v aglomerácii ako osobe povinnej zabezpečiť vypracovanie   strategických   hlukových máp v zmysle § 5 ods. 1 písm. d).

K bodu 7:
	
Vypúšťa sa ustanovenie týkajúce sa financovania strategických hlukových máp  a akčných plánov ochrany pred hlukom aglomerácií rezortným rozpočtom Ministerstva zdravotníctva SR. 

K Čl. II:

Mení sa znenie § 27 ods. 1 za účelom vypustenia povinnosti zabezpečovať  objektivizáciu a hodnotenie hluku, infrazvuku a vibrácií raz za rok a odstránenia duplicity s § 52 ods. 1 písm. c) tohto zákona. 

K Čl. III:

	Navrhuje sa dátum účinnosti zákona.